b"\n_START_ARTICLE_\nHannyjin objekt\n_START_PARAGRAPH_\nHannyjin objekt ali Hannyjino telo (nizozemsko Hanny's Voorwerp /\xcb\x88h\xc9\x91\xcb\x90n.nis \xcb\x88vo\xca\x8ar.w\xc3\xa6rp/) je astronomsko telo neznane narave. Odkrila ga je nizozemska u\xc4\x8diteljica Hanny van Arkel, prostovoljka v projektu Galaxy Zoo. Na fotografijah se pojavi blizu spiralne galaksije IC 2497 v ozvezdju Mali lev.\n_START_SECTION_\nOpis\n_START_PARAGRAPH_\nTelo, zdaj imenovano voorwerp (nizozemsko objekt) je veliko pribli\xc5\xbeno kot Rimska cesta in ima v sredini ogromno luknjo, ki po\xc4\x8dez meri 16 000 ly. Umetna zelena barva na sliki ponazarja mo\xc4\x8dne emisijske \xc4\x8drte \xc5\xbeare\xc4\x8dega kisika. Od nas je oddaljeno pribli\xc5\xbeno 650 milijonov svetlobnih let, podobno kot IC 2497 (galaksija na sliki)._NEWLINE_Zvezde se rojevajo v podro\xc4\x8dju, obrnjenemu proti bli\xc5\xbenji galaksiji. Radijska opazovanja so pokazala, da tok plina iz njenega jedra vzajemno deluje z majhnim delom Hannyjinega objekta, kar povzro\xc4\x8da sesedanje plina in nastajanje zvezd. Najmlaj\xc5\xa1e so stare nekaj milijonov let._NEWLINE_Slika objekta se je pojavila na Astronomski sliki dneva.\n_START_SECTION_\nHipoteze\n_START_PARAGRAPH_\nEna mo\xc5\xbena razlaga je, da Hannyjin objekt sestoji iz manj\xc5\xa1e galaksije, ki jo je preoblikoval vdor sevanja iz svetlega kvazarja, ki se je dogodil v jedru IC 2497 100 000 let nazaj. Tak\xc5\xa1en dogodek bi vzburil plin in povzro\xc4\x8dil svetlo emisijo svetlobe, ki je zanj zna\xc4\x8dilna. Kvazar bi lahko ugasnil v zadnjih 200 000 letih, saj na sedanjih slikah ni viden._NEWLINE_17. junija 2010 je skupina raziskovalcev iz European Very Long Baseline Interferometry Network(EVN) in UK\xe2\x80\x99s Multi-Element Radio Linked Interferometer Network (MERLIN) ponudila druga\xc4\x8dno razlago. Po njej naj bi svetlobo ustvarjala dva vira; supermasivna \xc4\x8drna luknja v jedru IC 2497 in interakcije med energije polnim tokom iz \xc4\x8drne luknje in plinom, ki obkro\xc5\xbea galaksijo.\n_START_SECTION_\nNadaljnje raziskave\n_START_PARAGRAPH_\nHannyjino telo in okoli\xc5\xa1ki objekti so predmet intenzivnih astrofizikalnih raziskav. Na\xc4\x8drtovana so opazovanja z rentgenskima vesoljskima teleskopoma XMM-Newton in Suzaku."